L'Eliana camina cap a la mobilitat sostenible
22 de setembre de 2020

• La localitat celebra la Setmana de la Mobilitat sense actes però implementant accions per a millorar la seua sostenibilitat.

La Setmana Europea de la Mobilitat es tanca aquest dimarts, 22 de setembre, amb el tradicional Dia sense Cotxes. Amb motiu d'aquesta celebració, en la qual l'Eliana participa des de fa una dècada, l'Ajuntament ha desenvolupat una sèrie d'accions encaminades a fer més sostenible la seua mobilitat, com ara el tancament als vehicles del carrer Bonaire durant tota la jornada per a afavorir que els escolars puguen transitar àmpliament en l'entrada i eixida als centres educatius de la zona.

Malgrat no poder realitzar actes públics com en anys anteriors, la present edició és molt especial perquè arriba en un moment en el qual la pandèmia COVID-19 ha provocat canvis profunds en la manera en la qual la ciutadania es desplaça i, també, d'entendre l'ús públic de l'espai urbà. Baix el lema “Per una mobilitat sense emissions”, aquesta Setmana reivindica la priorització, en els desplaçaments quotidians, dels mitjans de transport que menys emissions de gasos amb efecte d'hivernacle generen.

Això, traduït al cas de l'Eliana, té una lectura complexa i alhora senzilla: cal apostar pel transport públic de qualitat (que puga competir amb l'ús del vehicle privat), però també és necessari que cada veí i veïna reflexione sobre la necessitat i conveniència de realitzar amb cotxe alguns desplaçaments habituals, i que en molts casos es podria realitzar a peu o amb bici. Ambdues són alternatives més saludables, ecològiques i, moltes vegades, fins i tot més ràpides i, a més, contribueixen a fer del municipi un lloc més segur i amable i a lluitar contra la crisi climàtica que afecta a totes i a tots.

Per a afavorir la mobilitat sobre les dues rodes la Regidoria de Sostenibilitat Ambiental està instal·lant un total de 22 nous aparca-bicis en diferents punts de la localitat, entre ells 5 unitats a l'entorn de les instal·lacions de la Policia Local, i sengles en el recinte del Poliesportiu. La inversió total d'aquesta actuació ascendirà a 2.400 euros de fons propis de l'Ajuntament.

Tal com ha explicat el primer edil, Salva Torrent, aquestes mesures, a les quals s'uneix la campanya de l'ús de la bicicleta, l'ampliació de voreres, la instal·lació de jocs infantils per a la recuperació d'espais públics i la conversió en zona de vianants d'alguns carrers del centre tenen com a objectiu promoure un altre tipus de mobilitat, “més compromés amb el Medi Ambient i més saludable”.